Rudy Giuliani

Rudolph William Louis Giuliani III (født 1944) er en amerikansk advokat og politiker, som tilhører Det republikanske parti. Han ble først kjent som påtalejurist. Giuliani ledet rettsprosessene mot lederne i New York-mafiaen i 1980-årene.

Liv og virke
Giuliani ble født den 28. mai 1944 i Brooklyn i New York, og vokste opp samme sted som barnebarn av italienske immigranter. Han tok graden Bachelor of Arts med statsvitenskap som hovedområde og filosofi som biområde ved Manhattan College. Deretter avla han juristeksamen ved New York University i 1968.

Etter juristeksamen arbeidet han vekselvis ved advokatkontorer og ved påtalemyndigheter. Giuliani var i slutten av 1980-tallet høyt oppe i USAs justisdepartement i Washington D.C. og i begynnelsen av 1990-tallet arbeidet han som føderal anklager i New York.

 Borgermester i New York 
Han var borgermester i New York i to valgperioder, fra 1994 til 2001. Han fikk nasjonal oppmerksomhet og hyldest i forbindelse med sin rolle etter terrorangrepet 11. september 2001. 


 Presidentkandidat 
Som republikansk håpefull til presidentkandidaturet skiller Giuliani seg fra flere andre av sine republikanske konkurrenter ved å ha et lempeligere syn på abort og på stamcelleforskning med menneskelige embryoer, likesom han er tilhenger av flere rettigheter for homofile samboende. Han er dessuten for en strammere våpenlovgivning. I forhold til det amerikanske militære engasjement i «krigen mot terror»  er han tilhenger av et fortsatt meget aktivt engasjement.

30. januar 2008 trakk Giuliani seg som presidentkandidat etter en mislykket kampanje, der alt ble satt inn på å vinne primærvalget i Florida, der han kun endte som nr. 3. Giuliani ga så sin støtte til John McCain.

Rådgiver og advokat for president Trump
I januar 2017 uttalte Giuliani at han opptrådte som rådgiver for president Donald Trump i forbindelse med spørsmålet om adgang til USA for borgere fra syv muslimske land.

Medio april 2018 ble han ansatt i Trumps juridiske team som befattet seg med spesialefterforsker Robert Muellers behandling av påstått russisk innblanding i den foregående valgkampen. Han uttalte at han hadde som mål å få undersøkelsene avsluttet raskest mulig. Guiliani påsto også at Trump hadde tilbakebetalt sin personlige advokat Michael Cohen  US dollar som var blitt overført til pornoskuespillerinnen Stormy Daniels som motytelse for taushet omkring hennes omgang med Trump.

Etter presidentvalget i 2020 fremmet Giuliani Trumps konspirasjonsteori om at valget var «stjålet»: På en pressekonferanse på Four Seasons Total Landscaping i Philadelphia 7. november 2020 hevdet Giuliani, uten bevis, at hundretusenvis av stemmesedler var ugyldige. Dette skjedde samme dag som Joe Biden ble utropt til valgets vinner.
Han prøvde også å få en føderal dommer i Pennsylvania til å bestemme at delstatsforsamlingen skulle utnevne valgmenn i strid med valgresultatet. Giuliani og Sidney Powell gjentok flere ganger falske anklager om firmaet Dominion Voting Systems som hadde levert stemmemaskiner i 27 delstater. De hevdet det var en «kommunistisk» organisasjon som var kontrollert av mangemillionæren George Soros, Venezuelas avdøde president Hugo Chávez og Kinas kommunistparti, og at maskinene hadde «stjålet» hundretusenvis av stemmer fra Trump.

 Bilulykke 
30. august 2025 ble Giulianis bil påkjørt bakfra etter at han hadde stoppet for å hjelpe et voldsoffer. Giuliani fikk brudd i en ryggvirvel, flere kutt og blåmerker og ble innlagt på sykehus. 

 Utmerkelser 
Giuliani ble i 2002 utnevnt til Knight Commander av Order of the British Empire.

 Referanser 

 Eksterne lenker 
 A Biography of Mayor Rudolph W. Giuliani  – Fra New York Citys nettsider.

Kategori:Republikanske presidentkandidater i USA 2008
Kategori:Honorære utnevnelser til Order of the British Empire
Kategori:Personer fra USA av italiensk opphav
Kategori:Personer fra New York City
Kategori:Borgermestere i New York City
Kategori:Personer fra krigen mot terror